આ પ્રકારની પરિસ્થિતિમાં બાબરના સૈનિકો લાંબી ટક્કર લઇ ન શક્યા અને તેઓએ "કાબુલ પાછા ફરો"નો નારો બુલંદ કર્યો, પણ બાબર સિકંદર ન હતો. આપણે સિકંદરના અભિયાન (ઈ.સ. પૂર્વે ૩૨૭) વખતે જોયું હતું કે તેની પોતાની ભારતમાં આગળ વધવાની ઘણી ઈચ્છા હતી, પણ ગ્રીક સૈનિકો સામે લાચાર થઇ સિકંદરે પરત ફરવું પડ્યું હતું, પણ અહીં સંજોગો સિકંદર જેવા હોવા છતાં સેનાપતિ જુદો હતો. બાબરે અડગ ધૈર્ય અને હિંમત બતાવી સૈનિકોમાં નવું ચૈતન્ય પ્રગટાવ્યું. એક સારા સેનાનાયકમાં જરૂરી દરેક સદગુણ દર્શાવી બાબરે પોતાના સૈનિકોને ભારતમાં ટકાવી રાખ્યા. કારણકે તેનો મકસદ ભારતમાં મોટા સામ્રાજ્યની સ્થાપના કરવાનો હતો, પણ સમગ્ર ભારત વિજય બાબર માટે આસાન ન હતો. હજુ તો કન્વાહ, ચંદેરી, કનૌજ, ઘાઘરાનાં યુદ્ધો તેની રાહ જોતાં ઊભાં હતાં.